**GUVERNUL ROMÂNIEI**



**HOTĂRÂRE**

**privind transmiterea unei părți de imobil din proprietate publică a statului, din administrarea Ministerului Mediului, Apelor și Pădurilor, prin Administrația Națională de Meteorologie Sediul Central Băneasa, în administrarea Ministerului Transporturilor și Infrastructurii, prin Metrorex S.A., în vederea realizării lucrării de utilitate publică de interes național "Legătura rețelei de metrou cu Aeroportul Internațional Henri Coandă - Otopeni (Magistrala 6. 1 Mai - Otopeni)"**

În temeiul art. 108 din Constituția României, republicată, art. 288, art. 296 alin. (7), art. 299 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, ale art. 867 și art. 869 din Legea nr. 287/2009 privind Codul civil, cu modificările și completările ulterioare, precum și ale art. 28 alin. (3) din Legea nr. 255/2010 privind exproprierea pentru cauză de utilitate publică necesară realizării unor obiective de interes national, cu modificările și completările ulterioare,

**Guvernul României** adoptă prezenta hotărâre:

**Art. 1.** Se aprobă transmiterea unei părți de imobil, respectiv teren în suprafață de 656 mp, gard beton (47,41 ml) și gard plasă (35 ml), proprietate publică a statului, având datele de identificare prevăzute în anexa care face parte integrantă din prezenta hotărâre, din administrarea Ministerului Mediului, Apelor și Pădurilor, prin Administrația Națională de Meteorologie Sediul Central Băneasa, în administrarea Ministerului Transporturilor și Infrastructurii, prin Metrorex S.A.,în vederea realizării lucrării de utilitate publică de interes național "Legătura rețelei de metrou cu Aeroportul Internațional Henri Coandă - Otopeni (Magistrala 6. 1 Mai - Otopeni)", declarându-se ca bun de interes public național.

**Art. 2.** Predarea-primirea părții din imobilul prevăzut la art. 1 se face pe bază de protocol încheiat între părțile interesate, în termen de 60 de zile de la data intrării în vigoare a prezentei hotărâri.

**Art. 3.** Ministerul Transporturilor și Infrastructurii și Ministerul Mediului, Apelor și Pădurilor, vor actualiza în mod corespunzător datele din evidența cantitativ-valorică și împreună cu Ministerul Finanțelor vor opera modificările necesare în anexele corespunzătoare la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, publicată în Monitorul Oficial al României, Partea I, nr. 1020 şi 1020 bis din data de 21 decembrie 2006, cu modificările și completările ulterioare.

**PRIM – MINISTRU**

**ION - MARCEL CIOLACU**